b"\n_START_ARTICLE_\nSergio Le\xc3\xb3n Limones\n_START_SECTION_\nBetis / Reus\n_START_PARAGRAPH_\nLe\xc3\xb3n va fitxar pel planter del Real Betis a 15 anys, i va debutar amb el primer equip el 27 de mar\xc3\xa7 de 2010, jugant 26 minuts com a substitut de Juanma en una derrota per 0\xe2\x80\x931 contra el Girona FC a l'estadi Manuel Ruiz de Lopera. Seria la seva \xc3\xbanica aparici\xc3\xb3 en la temporada, en qu\xc3\xa8 els b\xc3\xa8tics no varen aconseguir l'objectiu d'ascendir a primera divisi\xc3\xb3._NEWLINE_El gener de 2011, durant el mercat d'hivern, i despr\xc3\xa9s de no haver jugat massa amb el Real Betis B durant una temporada i mitja, Le\xc3\xb3n va deixar el Betis i sign\xc3\xa0 contracte amb el CF Reus Deportiu de la tercera divisi\xc3\xb3. Va marcar cinc gols en 14 partits fins al final de la temporada 2010\xe2\x80\x9311, ajudant aix\xc3\xad el Reus a ascendir a la segona B despr\xc3\xa9s de cinc anys d'abs\xc3\xa8ncia._NEWLINE_Le\xc3\xb3n va marcar 18 gols durant la temporada 2012\xe2\x80\x9313 a Segona B, incl\xc3\xb2s un hat-trick el 17 de febrer de 2013 en una vict\xc3\xb2ria per 3\xe2\x80\x932 a casa contra l'Ontinyent CF.\n_START_SECTION_\nElx\n_START_PARAGRAPH_\nL'estiu de 2013, Le\xc3\xb3n va fitxar per l'Elx CF amb un contracte per quatre anys, essent assignat a l'Elx Club de Futbol Il\xc2\xb7licit\xc3\xa0 i posteriorment cedit al Real Murcia. Despr\xc3\xa9s que jugu\xc3\xa9s nom\xc3\xa9s tres partits amb el M\xc3\xbarcia, fou reclamat per l'Elx, on va continuar jugant i marcant regularment amb l'equip B._NEWLINE_El 12 de juliol de 2014, Le\xc3\xb3n fou cedit novament, aquest cop a la UE Llagostera, per la temporada 2014-15. En el seu segon partit, va marcar el seu primer gol com a professional per obrir el marcador en una vict\xc3\xb2ria per 2\xe2\x80\x930 contra el CD Legan\xc3\xa9s a casa, en el qual fou la primera vict\xc3\xb2ria de l'equip en categoria professional; i finalment acab\xc3\xa0 com a m\xc3\xa0xim golejador del Llabostera, que fou nov\xc3\xa8 a la competici\xc3\xb3._NEWLINE_Le\xc3\xb3n va tornar a continuaci\xc3\xb3 a l'Elx, i fou promocionat al primer equip, el qual havia descendit de primera per raons financeres. Va debutar amb els valencians el 23 d'agost de 2015 tot jugant els 90 minuts en el partit inaugural de la temporada amb una derrota per 0\xe2\x80\x932 contra la SD Ponferradina, i una setmana despr\xc3\xa9s va marcar el seu primer gol, que permet\xc3\xa9 guanyar per 2\xe2\x80\x931 el partit contra el Bilbao Athletic a l'Estadi Manuel Mart\xc3\xadnez Valero; fou jugador del mes de setembre de 2015, en fer tres gols i una assist\xc3\xa8ncia, i finalment guanyaria el Pitxitxi com a m\xc3\xa0xim golegador, quan va marcar el seu 22\xc3\xa8 gol, de penal, al darrer partit contra l'AD Alcorc\xc3\xb3n cosa que li va permetre de superar Florin Andone, del C\xc3\xb3rdoba CF.\n_START_SECTION_\nOsasuna\n_START_PARAGRAPH_\nEl 24 d'agost de 2016, Le\xc3\xb3n va signar un contracte de quatre anys amb el CA Osasuna. Va debutar a la m\xc3\xa0xima categoria tres dies despr\xc3\xa9s, substituint Oriol Riera en una derrota per 0\xe2\x80\x932 a casa contra la Reial Societat, i va marcar el seu primer gol en la categoria el 22 de setembre, el de l'empat en un partit que acabaria en derrota per 2\xe2\x80\x931 contra el RCD Espanyol a l'Estadi El Sadar._NEWLINE_El 17 d'octubre de 2016, Le\xc3\xb3n va marcar un doblet en una vict\xc3\xb2ria per 3\xe2\x80\x932 a fora contra la SD Eibar. Va repetir el seg\xc3\xbcent 9 d'abril, en una vict\xc3\xb2ria a casa per 2\xe2\x80\x931 contra el CD Legan\xc3\xa9s; i va acabar la temporada com a m\xc3\xa0xim golejador de l'equip, amb deu gols, per\xc3\xb2 l'equip va descendir.\n_START_SECTION_\nRetorn al Betis\n_START_PARAGRAPH_\nL'1 de juny de 2017, Le\xc3\xb3n va retornar al Betis despr\xc3\xa9s de signar-hi un contracte per quatre anys, a canvi d'un trasp\xc3\xa0s de 3.5 milions d'euros."